
Koboz-tabulatúra: kisérlet kobzos dallamanyagok és átiratok lejegyzésére

A 2007-ben, a Liszt Ferenc Zeneművészeti Egyetem Népzene Tanszékén elindult képzéssel a népzene az oktatás mindhárom szintjén megjelent. Az összegyűlt tapasztalatok birtokában áttekinthetjük és összehasonlíthatjuk a klasszikus és a népzenei hangszeres oktatás módszereit, tananyagait. Mindkét területen fontosak a zenei alapismeretek, a legszembeötlőbb különbség azonban az előadói gyakorlatban mutatkozik meg. A népzenében egyfajta kötött, szigorúan stílusos improvizációt találunk. További fontos különbség, hogy a klasszikus zenével ellentétben a népzenei – didaktikai szempontoknak is megfelelő – kottaanyagot a mostani generációnak kell elkészítenie.

Előadásomban a koboz dallamanyag leírásának lehetőségeit tárgyalom. Mivel a lantfajták családjába tartozó hangszerről van szó, a klasszikus kotta használata mellett felmerült a lant darabok korabeli lejegyzésének, a tabulatúrának áttekintése. Tapasztalatunk szerint a rendszer adaptálható a koboz játék leírására is. E két rendszer elemzésével és összehasonlításával a gyakorlati alkalmazhatóság kérdéseire keresem a választ. 



